CELEX: 
Language: sl
Date: 2019-03-04 00:00:00
Title: DELEGIRANA UREDBA KOMISIJE (EU) …/… o spremembi prilog VIII in IX k Direktivi 2012/27/EU v zvezi z vsebino celovitih ocen možnosti za učinkovito ogrevanje in hlajenje

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Cilj in pravna podlaga za predlagani ukrep
            
            
               S to delegirano uredbo se spreminjata Priloga VIII in del 1 Priloge IX k Direktivi 2012/27/EU Evropskega parlamenta in Sveta z dne 25. oktobra 2012 o energetski učinkovitosti
                  1
                (v nadaljnjem besedilu: direktiva o energijski učinkovitosti). Namen revizije je poenostaviti in pojasniti vsebino celovitih ocen možnosti za učinkovito ogrevanje in hlajenje. Prav tako naj bi se z revizijo vsebina teh ocen uskladila s posodobljeno zakonodajo o energetski uniji, zlasti direktivo o energetski učinkovitosti stavb
                  2
               , direktivo o energetski učinkovitosti
                  3
               , direktivo o spodbujanju uporabe energije iz obnovljivih virov
                  4
                in uredbo o upravljanju energetske unije in podnebnih ukrepov
                  5
               .
            
            
               Člen 14 Direktive 2012/27/EU zahteva, da države članice do 31. decembra 2015 izvedejo celovito oceno možnosti za učinkovito ogrevanje in hlajenje. V teh celovitih ocenah morajo opisati in napovedati možnosti za uvedbo soproizvodnje z visokim izkoristkom in učinkovitega daljinskega ogrevanja in hlajenja ter sprejeti politike, ki bodo ustrezno upoštevale možnosti za uporabo učinkovitih sistemov ogrevanja in hlajenja.
            
            
               V Prilogi VIII k Direktivi so navedeni elementi, ki jih morajo vključevati celovite ocene, v delu 1 Priloge IX pa načela analize stroškov in koristi, ki jo morajo države članice opraviti pri ocenjevanju rešitev za zadovoljevanje potreb po ogrevanju in hlajenju, ki so najbolj gospodarne z viri in stroškovno učinkovite.
            
            
               Na zahtevo Komisije morajo države članice celovite ocene posodobiti vsakih pet let in o njih uradno obvestiti Komisijo. Komisija mora vsako tako zahtevo podati vsaj eno leto pred rokom. Iz pregleda rezultatov prvega kroga celovitih ocen sledi, da bi morala Komisija od držav članic zahtevati pripravo drugega kroga celovitih ocen.
            
            
               Celovite ocene iz Priloge VIII in dela 1 Priloge IX je mogoče poenostaviti s sprejetjem delegiranih aktov, kot je določeno v členih 22 in 23(2) direktive o energetski učinkovitosti.
            
            
               Splošno ozadje delegirane uredbe
            
            
               Skupno raziskovalno središče Evropske komisije (v nadaljnjem besedilu: JRC) je analiziralo prvi krog celovitih ocen. Ugotovilo je, da so ocene sicer uporabne iz več razlogov, vendar bi bilo treba njihovo vsebino pred naslednjim krogom izboljšati. Ugotovljene koristi vključujejo zbiranje novih podatkov in opis novih možnosti za ogrevanje in hlajenje ter izboljšanje sodelovanja med nacionalnimi in lokalnimi upravami. Izboljšave, ki jih je priporočil JRC, so vključevale določitev jasnejših zahtev za zbiranje in obdelavo podatkov ter omogočanje državam članicam, da svojo analizo osredotočijo na lokalno ustrezne načine ogrevanja in hlajenja na tehnološko nevtralen način.
            
            
               V prvem krogu celovitih ocen je bilo navedeno, da bi bilo za nadaljnjo koristnost teh ocen treba ohraniti njihove tri strukturne elemente. Ti so: (1) pregled trenutnih potreb, ponudbe in infrastrukture za ogrevanje in hlajenje z vizualno predstavitvijo na zemljevidu in projekcijami prihodnjih potreb, (2) analiza možnosti za učinkovito ogrevanje in hlajenje ter (3) pregled obstoječih in načrtovanih politik in ukrepov ter njihovega vpliva.
            
            
               Da bi bile ocene ustreznejše za oblikovanje nacionalnih politik in da bi za njihovo pripravo porabili manj časa, bi morale imeti države članice večjo prožnost glede vsebine, ki zadeva njihovo energetsko in okoljsko politiko.
            
            
               2.POSVETOVANJA PRED SPREJETJEM AKTA
            
            
               Posvetovanje z državami članicami in zainteresiranimi stranmi
            
            
               Zaradi omejenega obsega in tehnične narave poenostavitve vsebine celovitih ocen se spremembe lahko uvedejo z delegiranim aktom po poenostavljenem postopku. V skladu s členom 23 revidirane direktive o energetski učinkovitosti se je Komisija posvetovala s strokovnjaki, ki so jih imenovale države članice, in zainteresiranimi stranmi.
            
            
               Države članice in zainteresirane strani so bile povabljene na posvetovalni sestanek 25. oktobra 2018 v Bruslju. Udeleženci so na sestanku prejeli osnutek delovnega dokumenta. Prisotni so bili udeleženci iz 16 držav članic in 17 zainteresiranih skupin. Večina udeležencev, vključno z vsemi zainteresiranimi stranmi, je podprla potrebo, da Komisija zahteva drugi krog celovitih ocen.
            
            
               Pojasnjenih je bilo več manjših nejasnosti in prejetih nekaj pripomb na del besedila, ki opisuje, kaj se zahteva pri zbiranju podatkov za pregled trenutnih potreb, ponudbe in infrastrukture za ogrevanje in hlajenje. V tem delu dokumenta, ki je najbolj tehničen, je več zainteresiranih strani predlagalo prilagoditve obsega zbiranja podatkov, da bi bili njihovi sektorji zadostno zastopani. Tri države članice so predlagale, da se podatki o tehnologijah za oskrbo z energijo zbirajo na bolj splošni, nacionalni ravni. Poleg tega so tri države članice zahtevale spremembo praga za zahtevo za zbiranje podatkov o potencialni proizvedeni odvečni toploti, in sicer z 20 GWh letne proizvodnje energije, kar izhaja iz Priloge VIII k direktivi o energetski učinkovitosti, na 20 MW proizvodne zmogljivosti. Dve državi članici sta opozorili, da je treba ohraniti skladnost z revidirano direktivo o energiji iz obnovljivih virov.
            
            
               Mehanizem povratnih informacij se je izvajal med 13. decembrom 2018 in 10. januarjem 2019. Pripombe je poslalo 14 subjektov: 10 podjetij, 3 nacionalni obrati za daljinsko ogrevanje in 1 država članica. Vsi so se strinjali, da sta ogrevanje in hlajenje pomembna elementa, ki zahtevata podrobno analizo. Večina pripomb se je nanašala na zahteve za zbiranje podatkov in analize, pri čemer je bilo predlagano, naj bodo zahteve bolj podrobne in bolj prožne. V zvezi s poročanjem o obstoječih in načrtovanih politikah je bilo opozorjeno na sistemske koristi soproizvodnje toplote in električne energije ob ohranjanju tehnološke nevtralnosti. 
            
            
               Sestanek strokovne skupine za direktivo o energetski učinkovitosti je potekal 24. januarja 2019, na njem pa so razpravljali o osnutku delovnega dokumenta. Doseženo je bilo soglasje o podpori delegiranemu aktu, sprejete pa so bile tudi nekatere tehnične spremembe. Pojasnjeno je bilo, da bodo lahko države članice na področjih, ki jih uredba ne ureja, ukrepale na podlagi obstoječih nacionalnih predpisov. 
            
         
         
            
               3.PRAVNI ELEMENTI DELEGIRANEGA AKTA
            
            
               Pravna podlaga
            
            
               Pravna podlaga za ukrepanje na ravni EU na področju energijske učinkovitosti je člen 194 Pogodbe o delovanju Evropske unije (PDEU). Ta za politiko EU določa cilj, da si „pri vzpostavitvi in delovanju notranjega trga in ob upoštevanju potrebe po ohranitvi in izboljšanju okolja“ med drugim prizadeva zagotoviti „zanesljivost oskrbe z energijo v Uniji“ ter „spodbujati energetsko učinkovitost in varčevanje z energijo ter razvijanje novih in obnovljivih virov energije“. 
            
            
               To delegirano uredbo je treba sprejeti v skladu s členom 22 in členom 23(2) Direktive 2012/27/EU, ki Komisijo pooblaščata za sprejemanje delegiranih aktov za spremembo prilog VIII in IX.
            
            
               Sorazmernost
            
            
               Zahteve glede celovitih ocen možnosti za učinkovito ogrevanje in hlajenje so določene v direktivi o energetski učinkovitosti. Ogrevanje in hlajenje sta največji sektor porabe končne energije, saj predstavlja približno 50 % skupnih potreb po energiji v Evropski uniji. Zato je za primerjavo in uskladitev politike ter za doseganje prihrankov energije v vseh državah članicah pomembno, da se sprejme zakonodaja na ravni Evropske unije. Predlog za posodobitev in poenostavitev vsebine celovitih ocen je zato sorazmeren z načrtovanim rezultatom.
            
            
               Povzetek predlaganih ukrepov
            
            
               Z delegirano uredbo se poenostavljajo celovite ocene možnosti za učinkovito ogrevanje in hlajenje, in sicer z zmanjšanjem obsega informacij, ki jih morajo zagotoviti države članice. Ocene so strukturirane v štiri sklope: (a) pregled trenutnih potreb, ponudbe in infrastrukture za ogrevanje in hlajenje z vizualno predstavitvijo na zemljevidu in projekcijami prihodnjih potreb, (b) cilji, strategije in politični ukrepi, ki prispevajo k petim razsežnostim energetske unije, (c) gospodarska in finančna analiza možnosti za učinkovito ogrevanje in hlajenje ter (d) morebitne nove strategije in politični ukrepi.
            
            
               Poenostavitev bo racionalizirala obveznost poročanja in ocene prilagodila drugim zakonodajnim pobudam o energetski uniji.
            
            
               Izbira instrumenta
            
            
               Predlagana oblika ukrepa je delegirana uredba, ki bo spremenila in dopolnila Prilogo VIII in del 1 Priloge IX k Direktivi 2012/27/EU.
            
            
               Proračunske posledice
            
            
               Predlog ne vpliva na proračun EU.
            
            
               DELEGIRANA UREDBA KOMISIJE (EU) …/…
            
            
               z dne 4.3.2019
            
            
               o spremembi prilog VIII in IX k Direktivi 2012/27/EU v zvezi z vsebino celovitih ocen možnosti za učinkovito ogrevanje in hlajenje
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Direktive 2012/27/EU Evropskega parlamenta in Sveta z dne 25. oktobra 2012 o energetski učinkovitosti
                  6
                in zlasti člena 22 Direktive,
            
            
               ob upoštevanju naslednjega:
            
         
         
            
               (1)Direktiva 2012/27/EU določa okvir in vsebino celovitih ocen držav članic o možnostih za učinkovito ogrevanje in hlajenje.
            
            
               (2)Člena 22 in 23(2) Direktive 2012/27/EU Komisijo pooblaščata, da sprejme delegirane akte za prilagoditev zahtev iz prilog VIII in IX.
            
            
               (3)Komisija je analizirala prvi krog celovitih ocen. Rezultati – zbiranje novih podatkov, opredelitev novih možnosti in izmenjava najboljših praks za energijsko učinkovitost ogrevanja in hlajenja – so potrdili koristi teh ocen in potrebo, da Komisija od držav članic zahteva posodobitev in priglasitev drugega kroga celovitih ocen.
            
            
               (4)Ocene so se razlikovale po metodologiji in vsebini, zato so bile kot področja za možne izboljšave opredeljene jasnejše zahteve, tehnološka nevtralnost in boljša povezava s politiko. Zahteve glede vsebine celovitih ocen je treba pred drugim krogom posodobiti, da se poveča uporabnost zbranih informacij za države članice in Komisijo, poenostavijo informacije, ki jih je treba zagotoviti, in izboljša povezanost z drugo zakonodajo o energetski uniji, in sicer Uredbo 2018/1999/EU Evropskega parlamenta in Sveta o upravljanju energetske unije in podnebnih ukrepov
                  7
               , Direktivo 2018/844/EU Evropskega parlamenta in Sveta o spremembi Direktive 2010/31/EU o energetski učinkovitosti stavb in Direktive 2012/27/EU o energetski učinkovitosti
                  8
               , Direktivo 2018/2002/EU Evropskega parlamenta in Sveta o spremembi Direktive 2012/27/EU o energetski učinkovitosti
                  9
                ter Direktivo 2018/2001/EU Evropskega parlamenta in Sveta o spodbujanju uporabe energije iz obnovljivih virov
                  10
               .
            
            
               (5)Primerno orodje, ki ga države članice lahko uporabijo pri opredelitvi načrtovanih mest za oskrbo z ogrevanjem in hlajenjem ter obratov za prenos daljinskega ogrevanja, so podatki v vlogah za dovoljenje.
            
            
               (6)Z državami članicami in zainteresiranimi stranmi je bilo na skupnem posvetovalnem sestanku 25. oktobra 2018 opravljeno posvetovanje o postopku celovitih ocen in osnutku delovnega dokumenta o posodobljeni Prilogi VIII. 
            
            
               (7)O ukrepih iz te uredbe so v skladu s členom 22 Direktive 2018/2002/EU razpravljali strokovnjaki iz držav članic.
            
            
               (8)Prilogo VIII in del 1 Priloge IX k Direktivi 2012/27/EU bi bilo zato treba prilagoditi –
            
            
               SPREJELA NASLEDNJO UREDBO:
            
            
               Člen 1
               Možnosti za učinkovito ogrevanje in hlajenje
            
            
               (1)Priloga VIII k Direktivi 2012/27/EU se nadomesti z besedilom iz Priloge I k tej uredbi.
            
            
               (2)Priloga IX k Direktivi 2012/27/EU se spremeni, kot je določeno v Prilogi II k tej uredbi.
            
            
               Člen 2
               Začetek veljavnosti in uporaba
            
            
               Ta uredba začne veljati dvajseti dan po objavi v Uradnem listu Evropske unije.
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 4.3.2019
            
            
               
                     Za Komisijo
                     Predsednik 
               
               
                     Predsednik
                     Jean-Claude JUNCKER
               
            
         
         
            
                  
                     (1)
                  
                        UL L 315, 14.11.2012, str. 1.
               
               
                  
                     (2)
                  
                        UL L 156, 19.6.2018, str. 75.
               
               
                  
                     (3)
                  
                        UL L 328, 21.12.2018, str. 210.
               
               
                  
                     (4)
                  
                        UL L 328, 21.12.2018, str. 82.
               
               
                  
                     (5)
                  
                        UL L 328, 21.12.2018, str. 1.
               
               
                  
                     (6)
                  
                        UL L 315, 14.11.2012, str. 1.
               
               
                  
                     (7)
                  
                        Uredba 2018/1999/EU Evropskega parlamenta in Sveta z dne 11. decembra 2018 o upravljanju energetske unije in podnebnih ukrepov, spremembi uredb (ES) št. 663/2009 in (ES) št. 715/2009 Evropskega parlamenta in Sveta, direktiv 94/22/ES, 98/70/ES, 2009/31/ES, 2009/73/ES, 2010/31/EU, 2012/27/EU in 2013/30/EU Evropskega parlamenta in Sveta, direktiv Sveta 2009/119/ES in (EU) 2015/652 ter razveljavitvi Uredbe (EU) št. 525/2013 Evropskega parlamenta in Sveta (UL L 328, 21.12.2018, str. 1).
               
               
                  
                     (8)
                  
                        Direktiva 2018/844/EU Evropskega parlamenta in Sveta z dne 30. maja 2018 o spremembi Direktive 2010/31/EU o energetski učinkovitosti stavb in Direktive 2012/27/EU o energetski učinkovitosti (UL L 156, 19.6.2018, str. 75).
               
               
                  
                     (9)
                  
                        Direktiva 2018/2002/EU Evropskega parlamenta in Sveta z dne 11. decembra 2018 o spremembi Direktive 2012/27/EU o energetski učinkovitosti (UL L 328, 21.12.2018, str. 210).
               
               
                  
                     (10)
                  
                        Direktiva 2018/2001/EU Evropskega parlamenta in Sveta z dne 11. decembra 2018 o spodbujanju uporabe energije iz obnovljivih virov (UL L 328, 21.12.2018, str. 82).
               
            
      
    ---documentbreak--- 
      
         
         
            
               PRILOGA I
               Sprememba Priloge VIII
            
            
               Priloga VIII k Direktivi 2012/27/EU se nadomesti z naslednjim:
            
            
               „PRILOGA VIII
            
            
               Možnosti za učinkovito ogrevanje in hlajenje
            
            
               Celovita ocena nacionalnih možnosti za učinkovito ogrevanje in hlajenje iz člena 14(1) vključuje in temelji na naslednjem:
            
            
               Del I: PREGLED OGREVANJA IN HLAJENJA
            
            
               1.Potrebe po ogrevanju in hlajenju v smislu ocenjene koristne energije
                  1
                in količinsko opredeljene porabe končne energije v GWh na leto
                  2
                po sektorjih:
            
            
               (a)gospodinjstva,
            
            
               (b)storitve,
            
            
               (c)industrija,
            
            
               (d)kateri koli drug sektor, ki posamezno predstavlja več kot 5 % skupne nacionalne porabe koristnega ogrevanja ali hlajenja.
            
            
               2.Opredelitev ali, v primeru točke 2(a)(i), opredelitev ali ocena sedanjega sistema oskrbe z ogrevanjem in hlajenjem:
            
            
               (a)po tehnologiji, v GWh na leto
                  3
               , če je mogoče, znotraj sektorjev, navedenih v točki 1, pri čemer se razlikuje med energijo, proizvedeno iz fosilnih goriv, in energijo iz obnovljivih virov:
            
            
               (i)oskrba, zagotovljena na kraju samem, v stanovanjskih in poslovnih zgradbah:
            
            
               –kotli, ki proizvajajo samo toploto,
            
            
               –soproizvodnja toplote in električne energije z visokim izkoristkom,
            
            
               –toplotne črpalke,
            
            
               –druge tehnologije in viri na kraju samem; 
            
            
               (ii)oskrba, zagotovljena na kraju samem, v neposlovnih in nestanovanjskih zgradbah: 
            
         
         
            
               –kotli, ki proizvajajo samo toploto,
            
            
               –soproizvodnja toplote in električne energije z visokim izkoristkom,
            
            
               –toplotne črpalke,
            
            
               –druge tehnologije in viri na kraju samem; 
            
            
               (iii)oskrba, zagotovljena od drugod:
            
            
               –soproizvodnja toplote in električne energije z visokim izkoristkom,
            
            
               –odvečna toplota,
            
            
               –druge tehnologije in viri od drugod;
            
            
               (b)opredelitev obratov, ki proizvajajo odvečno toploto ali hlad, in njihovega potenciala za oskrbo z ogrevanjem ali hlajenjem, v GWh na leto:
            
            
               (i)termoelektrarne, ki lahko proizvajajo ali jih je mogoče naknadno opremiti tako, da lahko proizvajajo odvečno toploto, katerih skupna vhodna toplotna moč presega 50 MW;
            
            
               (ii)obrati za soproizvodnjo toplote in električne energije, ki uporabljajo tehnologije iz dela II Priloge I in katerih skupna vhodna toplotna moč presega 20 MW;
            
            
               (iii)sežigalnice odpadkov;
            
            
               (iv)obrati za proizvodnjo energije iz obnovljivih virov s skupno vhodno toplotno močjo nad 20 MW, ki proizvajajo toploto ali hlad z uporabo energije iz obnovljivih virov, razen obratov iz točke 2(b)(i) in (ii);
            
            
               (v)industrijski obrati, katerih skupna vhodna toplotna moč presega 20 MW in ki lahko zagotavljajo odvečno toploto;
            
            
               (c)priglašeni delež energije iz obnovljivih virov in iz odvečne toplote ali hladu pri porabi končne energije v sektorju daljinskega ogrevanja in hlajenja
                  4
                v zadnjih 5 letih v skladu z Direktivo (EU) 2018/2001.
            
            
               3.Zemljevid, ki zajema celotno nacionalno ozemlje, na katerem je (brez razkrivanja poslovno občutljivih podatkov) navedeno naslednje:
            
            
               (a)območja, na katerih je potrebno ogrevanje in hlajenje, določena na podlagi analize iz točke 1, pri čemer se uporabljajo dosledna merila za osredotočanje na energetsko intenzivna območja v občinah in gosto naseljenih območjih;
            
            
               (b)obstoječa mesta za oskrbo z ogrevanjem in hlajenjem iz točke 2(b) in obrati za prenos daljinskega ogrevanja;
            
            
               (c)načrtovana mesta za oskrbo z ogrevanjem in hlajenjem iz točke 2(b) in obrati za prenos daljinskega ogrevanja.
            
            
               4.Napoved gibanja potreb po ogrevanju in hlajenju, da se ohrani perspektiva za naslednjih 30 let, v GWh, ob upoštevanju zlasti napovedi za naslednjih 10 let, spreminjanja potreb v stavbah in različnih sektorjih industrije ter vpliva politik in strategij, povezanih z upravljanjem povpraševanja, kot so dolgoročne strategije za prenovo stavb v skladu z Direktivo (EU) 2018/844.
            
         
         
            
               Del II: CILJI, STRATEGIJE IN POLITIČNI UKREPI
            
            
               5.Načrtovani prispevek države članice k nacionalnim ciljem in prispevki k petim razsežnostim energetske unije iz člena 3(2)(b) Uredbe (EU) 2018/1999, doseženi z učinkovitim ogrevanjem in hlajenjem, zlasti kar zadeva točke od 1 do 4 člena 4(b) in točko 4(b) člena 15, pri čemer se opredeli, kateri od teh elementov dopolnjujejo celovite nacionalne energetske in podnebne načrte.
            
            
               6.Splošni pregled obstoječih politik in ukrepov, kot so opisani v najnovejšem poročilu, predloženem v skladu s členi 3, 20, 21 in 27(a) Uredbe (EU) 2018/1999.
            
            
               Del III: ANALIZA GOSPODARSKEGA POTENCIALA UČINKOVITEGA OGREVANJA IN HLAJENJA
            
            
               7.Analiza gospodarskega potenciala
                  5
                različnih tehnologij za ogrevanje in hlajenje se za celotno nacionalno ozemlje opravi z analizo stroškov in koristi iz člena 14(3), z njo pa se opredelijo alternativni scenariji za učinkovitejše tehnologije ogrevanja in hlajenja z energijo iz obnovljivih virov, pri čemer se, kjer je primerno, razlikuje med energijo, proizvedeno iz fosilnih goriv in energijo iz obnovljivih virov.
            
            
               Upoštevati bi bilo treba naslednje tehnologije:
            
            
               (a)industrijsko odvečno toploto in hlad;
            
            
               (b)sežiganje odpadkov;
            
            
               (c)soproizvodnjo z visokim izkoristkom;
            
            
               (d)obnovljive vire energije (kot so geotermalna energija, sončna toplotna energija in biomasa), ki se ne uporabljajo za soproizvodnjo z visokim izkoristkom;
            
            
               (e)toplotne črpalke;
            
            
               (f)zmanjšanje izgub toplote in hladu iz obstoječih daljinskih omrežij.
            
            
               8.Analiza gospodarskega potenciala vključuje naslednje korake in premisleke:
            
            
               (a)Premisleki:
            
            
               (i)analiza stroškov in koristi za namene člena 14(3) vključuje ekonomsko analizo, ki upošteva socialno-ekonomske in okoljske dejavnike
                  6
               , ter finančno analizo, opravljeno za oceno projektov z vidika vlagateljev. Pri ekonomski in finančni analizi se kot kriterij za ocenjevanje uporabi neto sedanja vrednost;
            
            
               (ii)izhodiščni scenarij bi moral služiti kot referenčna točka, upoštevati bi moral obstoječe politike v času priprave celovite ocene
                  7
                in se navezovati na podatke, zbrane v skladu z delom I in točko 6 dela II te priloge;
            
            
               (iii)alternativni scenariji upoštevajo cilje glede energijske učinkovitosti in obnovljivih virov energije iz Uredbe (EU) 2018/1999. V vsakem scenariju so predstavljeni naslednji elementi v primerjavi z izhodiščnim scenarijem:
            
            
               –gospodarski potencial preučenih tehnologij, pri čemer se kot merilo uporablja neto sedanja vrednost;
            
            
               –zmanjšanje emisij toplogrednih plinov;
            
            
               –prihranki primarne energije v GWh na leto;
            
         
         
            
               –vpliv na delež obnovljivih virov energije v nacionalni mešanici virov energije;
            
            
               Scenarije, ki zaradi tehničnih ali finančnih razlogov ali zaradi nacionalnih predpisov niso izvedljivi, je mogoče izločiti že v zgodnji fazi analize stroškov in koristi, če je to utemeljeno s skrbnimi, jasnimi in izčrpno dokumentiranimi premisleki.
            
            
               pri ocenjevanju in sprejemanju odločitev bi bilo treba upoštevati stroške in prihranke energije, ugotovljene v analiziranih scenarijih, ki so posledica večje prožnosti pri dobavi energije in izboljšanja delovanja električnih omrežij, tudi prihranke in nenastale stroške zaradi manjšega vlaganja v infrastrukturo. 
            
            
               (b)Stroški in koristi
            
            
               Stroški in koristi iz točke 8(a) zajemajo vsaj naslednje:
            
            
               (i)koristi:
            
            
               –vrednost proizvodnje za porabnika (ogrevanje, hlajenje in elektrika),
            
            
               –zunanje koristi, kot so koristi za okolje, emisije toplogrednih plinov ter zdravje in varnost, kolikor je to mogoče,
            
            
               –učinki na trgu dela, energetska varnost in konkurenčnost, kolikor je to mogoče;
            
            
               (ii)stroški:
            
            
               –stroški kapitala za obrate in opremo,
            
            
               –stroški kapitala za pripadajoča energetska omrežja,
            
            
               –variabilni in fiksni stroški obratovanja,
            
            
               –stroški energije,
            
            
               –stroški, povezani z okoljem, zdravjem in varnostjo, kolikor je to mogoče,
            
            
               –stroški, povezani s trgom dela, energetska varnost in konkurenčnost, kolikor je to mogoče.
            
            
               (c)Zadevni alternativni scenariji:
            
            
               Preučijo se vsi zadevni scenariji v primerjavi z izhodiščnim, vključno z vlogo učinkovitega individualnega ogrevanja in hlajenja. 
            
            
               (i)Analiza stroškov in koristi lahko zajema bodisi projektno oceno bodisi skupino projektov za širšo lokalno, regionalno ali nacionalno oceno, da bi v okviru načrtovanja oskrbe ugotovili, katera možnost oskrbe z ogrevanjem ali hlajenjem je glede na izhodiščni scenarij stroškovno najbolj ugodna in koristna za dano geografsko območje.
            
            
               (ii)Države članice določijo pristojne organe, odgovorne za izvedbo analiz stroškov in koristi iz člena 14. Predložijo podrobne metodologije in predpostavke v skladu s to prilogo ter oblikujejo in objavijo postopke za ekonomsko analizo. 
            
         
         
            
               (d)Meje in celostni pristop:
            
            
               (i)geografska meja pokriva ustrezno natančno opredeljeno geografsko območje;
            
            
               (ii)pri analizah stroškov in koristi se upoštevajo vsi ustrezni centralizirani ali decentralizirani viri oskrbe, ki so na voljo v okviru sistema in geografskih mej, vključno s tehnologijami, obravnavanimi v točki 7 dela III te priloge, ter trendi in značilnosti potreb po ogrevanju in hlajenju.
            
            
               (e)Predpostavke:
            
            
               (i)države članice za pripravo analiz stroškov in koristi sporočijo predpostavke v zvezi s cenami najpomembnejših vhodnih in izhodnih dejavnikov ter diskontne stopnje;
            
            
               (ii)diskontna stopnja, ki se uporabi v ekonomski analizi za izračun neto sedanje vrednosti, se izbere v skladu z evropskimi ali nacionalnimi smernicami;
            
            
               (iii)če je ustrezno, države članice v nacionalnem in/ali regionalnem/lokalnem okviru uporabijo napovedi nacionalnega, evropskega ali mednarodnega gibanja cen energije;
            
            
               (iv)cene, uporabljene v ekonomski analizi, odražajo socialno-ekonomske stroške in koristi. Kolikor je to mogoče, tj. kadar obstaja tržna cena ali kadar je ta že regulirana na evropski ali nacionalni ravni, bi morali biti vključeni zunanji stroški, kot so vplivi na okolje in zdravje.
            
            
               (f)Analiza občutljivosti:
            
            
               (i)vključi se analiza občutljivosti, s katero se na podlagi variabilnih dejavnikov, ki bistveno vplivajo na rezultat izračunov, kot so različne cene energije, ravni povpraševanja, diskontne stopnje in drugi, ocenijo stroški in koristi projekta ali skupine projektov.
            
            
               Del IV – MOREBITNE NOVE STRATEGIJE IN UKREPI POLITIKE
            
            
               9.Pregled novih zakonodajnih in nezakonodajnih ukrepov politike
                  8
                za uresničitev gospodarskega potenciala, opredeljenega v skladu s točkama 7 in 8, skupaj s predvidenim:
            
            
               (a)zmanjšanjem emisij toplogrednih plinov;
            
            
               (b)prihranki primarne energije v GWh na leto;
            
            
               (c)vplivom na delež soproizvodnje z visokim izkoristkom;
            
            
               (d)vplivom na delež obnovljivih virov energije v nacionalni mešanici virov energije ter v sektorju ogrevanja in hlajenja;
            
            
               (e)povezavami z nacionalnim finančnim načrtovanjem in prihranki stroškov za javni proračun in udeležence na trgu;
            
            
               (f)ocenjenimi ukrepi javne podpore, če obstajajo, z letnim proračunom in opredelitvijo možnega elementa pomoči.“
            
            
               PRILOGA II
               Sprememba Priloge IX k Direktivi 2012/27/EU
            
            
               Del 1 Priloge IX k Direktivi 2012/27/EU se črta.
            
         
         
            
                  
                     (1)
                  
                        Količina toplotne energije, potrebna za zadovoljitev potreb končnih uporabnikov po ogrevanju in hlajenju.
               
               
                  
                     (2)
                  
                        Uporabiti bi bilo treba najnovejše razpoložljive podatke.
               
               
                  
                     (3)
                  
                        Uporabiti bi bilo treba najnovejše razpoložljive podatke.
               
               
                  
                     (4)
                  
                        Potem ko se v skladu s členom 35 Direktive (EU) 2018/2001 določi metodologija za izračun količine energije iz obnovljivih virov, ki se uporablja za hlajenje in daljinsko hlajenje, se opredelitev „hlajenja z energijo iz obnovljivih virov“ opravi v skladu z navedeno direktivo. Do takrat se opravlja v skladu z ustrezno nacionalno metodologijo.
               
               
                  
                     (5)
                  
                        Analiza gospodarskega potenciala naj bi določila količino energije (v GWh), ki jo lahko na leto proizvede vsaka analizirana tehnologija. Pri tem bi bilo treba upoštevati tudi omejitve in medsebojno povezanost energetskih sistemov. Za analizo bi se lahko uporabili modeli na podlagi predvidevanj obratovanja, reprezentativnega za običajne tehnologije in sisteme.
               
               
                  
                     (6)
                  
                        Vključno z oceno iz člena 15(7) Direktive 2018/2001.
               
               
                  
                     (7)
                  
                        Presečni datum za upoštevanje politik pri izhodiščnem scenariju je konec leta pred letom, do konca katerega bi bilo treba pripraviti celovito oceno. Politik, sprejetih do enega leta pred rokom za predložitev celovite ocene, tako ni treba upoštevati.
               
               
                  
                     (8)
                  
                        Ta pregled vključuje ukrepe in programe financiranja, ki se lahko sprejmejo v obdobju celovite ocene, brez poseganja v ločeno priglasitev javnih shem podpore za oceno državne pomoči.